
RAPORT  COMUN

asupra propunerii legislative pentru modificarea și completarea Legii nr.448/2006 republicată privind protecția și promovarea drepturilor persoanelor cu handicap

În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisiei pentru sănătate şi familie au fost sesizate, prin adresa 
nr. Plx 441/2016 din 10 octombrie 2016, cu dezbaterea pe fond a propunerii legislative pentru modificarea și completarea Legii nr.448/2006 republicată privind protecția și promovarea drepturilor persoanelor cu handicap.
La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.315/6.04.2016)

· avizul favorabil al Comisiei juridice, de disciplină și imunități 
(nr.4c-11/1107/18.10.2016)
· avizul nefavorabil al Comisiei pentru egalitate de șanse pentru femei și bărbați (nr.4c-17/1022/18.10.2016);

· avizul negativ al Comisiei pentru drepturile omului, culte și problemele minorităților naționale (nr.4c-5/805/26.10.2016);

· avizul favorabil al Comisiei pentru buget, finanţe şi bănci 
(nr. 4c-2/679/2.11.2016);

· punctele de vedere negative ale Guvernului (nr.798/21.04.2016 şi nr.1156/06.03.2017).

Propunerea legislativă are ca obiect de reglementare completarea Legii nr.448/2006 privind protecția și promovarea drepturilor persoanelor cu handicap, republicată, cu modificările şi completările ulterioare, prin introducerea unui nou articol, art. 261, potrivit căruia copii şi adulţii cu handicap locomotor grav beneficiază, la cerere, de un scuter electric în vederea obţinerii unui grad mai ridicat de autonomie, cheltuielile urmând a fi suportate din bugetul Fondului naţional unic de asigurări sociale de sănătate.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, Comisiile au dezbătut iniţiativa legislativă în şedinţe separate.
La şedinţa Comisiei pentru sănătate şi familie din data de 21 martie 2017 au fost prezenţi 17 deputaţi din totalul de 19 membri. 
La şedinţa Comisiei pentru muncă şi protecţie socială din data de 10 mai 2017 şi-au înregistrat prezenţa 18 deputaţi din totalul de 21 membri. La dezbateri a participat, în calitate de invitat, domnul Adrian Vlad Chiotan, președintele Autorității Naționale pentru Persoanele cu Dezabilități.

Raportul comisiilor a fost adoptat cu majoritate de voturi înregistrându-se două abţineri.

Propunerea legislativă a fost respinsă de Senat în şedinţa din 4 octombrie2016.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma finalizării dezbaterilor, Comisiile propun Plenului Camerei Deputaţilor respingerea iniţiativei legislative din următoarele considerente:

- condiţiile acordării asistenţei medicale în cadrul sistemului de asigurări sociale de sănătate sunt reglemnetate de Titlul VIII – Asigurările sociale de sănătate din Legea nr. 95/2006 privind reforma în domeniul sănătăţii, republicată, cu modificările şi completările ulterioare, precum şi de actele normative subscvente. Astfel, pachetul de bază pentru dispozitivele medicale destinate recuperării unor deficienţe organice sau funcţionale în ambulatoriu cuprinde fotoliu rulant acordat pe perioadă nedeterminată sau pentru perioadă determinată (cu antrenare manuală sau electrică, respectiv triciclu pentru copii). Pachetul de bază este un pachet social, în condiţiile în care unul dintre principiile asigurărilor sociale de sănătate este acordarea unui pachet de servicii, în mod echitabil şi nediscriminatoriu, oricărui asigurat.
- măsurile propuse conduc la cheltuieli bugetare suplimentare, încălcându-se prevederile art. 138 alin. (5) din Constituţia României, republicată, care prevede că „Nicio cheltuială bugetară nu poate fi aprobată fără stabilirea sursei de finanţare”, precum şi prevederile art.15 alin. (1) din Legea nr. 500/2002 privind finanţele publice.

